b'\n_START_ARTICLE_\nLo\xc5\xa1ko polje\n_START_PARAGRAPH_\nLo\xc5\xa1ko polje le\xc5\xbei med Blokami na severu, Racno goro na vzhodu in Sne\xc5\xbenikom na zahodu. Prek okrog 6 km dolgega in okrog 4 km \xc5\xa1irokega polja poteka pas triasnega dolomita v dinarski smeri._NEWLINE_Ob ju\xc5\xbenem robu polja blizu gradu Sne\xc5\xbenik je izvir Mali Obrh, v katerega priteka voda s Sne\xc5\xbenika. Na vzhodni strani je blizu Vrhnike pri Lo\xc5\xbeu izvir Velikega Obrha, ki dovaja vodo z Racne gore in Lo\xc5\xa1kega potoka. Obe reki te\xc4\x8deta nekoliko poglobljeni v ravnico polja, se zlijeta pod Pudobom in ponikata na severnem robu polja v 850 m dolgi jami Golobina pod \xc5\xa0kriljami. Poplave obsegajo le zahodni del polja pod Danami, ki je neposeljen._NEWLINE_Neko\xc4\x8d je bil poplavljen ve\xc4\x8dji del polja, zato so ob koncu 19. stoletja skopali ni\xc5\xbeji vhod v jamo, zni\xc5\xbeali in skraj\xc5\xa1ali poplave na polju. Polje, katerega dno je v vi\xc5\xa1ini 570-590 m, obdaja bolj strmo in z gozdom poraslo obrobje. Njive so na vsej ravnini, travniki pa v ni\xc5\xbejih delih ob potokih. Travniki in pa\xc5\xa1niki so tudi na obrobnih dolomitnih polo\xc5\xbenih pobo\xc4\x8djih, zlasti na prisojnih straneh, kar omogo\xc4\x8da \xc5\xbeivinorejo._NEWLINE_Dokaj velika naselja so gru\xc4\x8dasta ali pa obcestna. Gospodarsko in kulturno sredi\xc5\xa1\xc4\x8de Lo\xc5\xa1kega polja je Stari trg pri Lo\xc5\xbeu z lesno in s kovinsko industrijo.'